Diari Oficial de la Generalitat Valenciana


Sumari del DOGV 8415, del 02-11-2018 (2018/10040)

ACORD de 26 d'octubre de 2018, del Consell, pel qual s'inicien les actuacions per a pal·liar els danys per les pluges a la Comunitat Valenciana els dies 18, 19 i 20 d'octubre de 2018.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   8415

Data del DOGV
:   02-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10237


Data del document
:   26-10-2018

Organisme emissor
:   Presidència de la Generalitat

Tipus de document
:   Acord

Anàlisi jurídica

ACORD de 26 d'octubre de 2018, del Consell, pel qual s'inicien les actuacions per a pal·liar els danys per les pluges a la Comunitat Valenciana els dies 18, 19 i 20 d'octubre de 2018. [2018/10827]  
Els dies 18, 19 i 20 d'octubre de 2018 la Comunitat Valenciana s'ha vist afectada per un temporal de pluges, tempestats i fenòmens costaners d'una intensitat, extensió i abast inusitats, amb registres de precipitació acumulats que han superat àmpliament els 100 litres per metre quadrat en 24 hores en moltes localitats i que han afectat milers de ciutadans i ciutadanes en la seua capacitat de transport, o en el seu accés a serveis bàsics. Però, a més, el temporal ha ocasionat importants danys a béns i infraestructures, així com ha provocat importants despeses, derivades de les actuacions urgents com a conseqüència del temporal, per part de les diferents administracions.  
  
Davant d'aquesta situació, cal començar les accions per a aconseguir, com més prompte millor, la tornada a la normalitat de totes les zones que s'han vist afectades en tota la Comunitat Valenciana.  
S'inicia, per tant, amb caràcter d'urgència, un procés en què els municipis afectats, prèvia acreditació d'haver patit un fenomen extraordinari per mitjà de l'aportació d'un informe del fenomen meteorològic, tant en intensitat com en amplitud, disposaran d'un termini de 45 dies, comptats des de l'endemà de la publicació d'aquest acord, perquè, amb el suport dels serveis tècnics de la Generalitat, i, si és el cas, de les diputacions provincials, presenten les estimacions de danys en les infraestructures i béns públics que s'hagen vist afectats, així com, si escau, de les despeses extraordinàries que, amb caràcter urgent, s'han hagut d'efectuar com a conseqüència del temporal.  
  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que «s'entén per tornada a la normalitat el conjunt d'actuacions que, després d'una situació d'emergència declarada, estiguen orientades a procurar l'exercici de l'activitat quotidiana de les persones en les zones afectades per una emergència o catàstrofe», i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències, «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».  
De conformitat amb la Resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, i amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desplegar-se per a aconseguir la tornada a la normalitat, com més prompte millor, de totes les zones afectades pel temporal de pluges, tempestes i fenòmens costaners al qual es refereix aquest acord.  
A aquest efecte, la Llei 13/2010, de 23 de novembre, de la Generalitat, de protecció civil i gestió d'emergències, en l'article 64, crea l'Oficina Única Postemergència, que efectuarà la gestió coordinada de les situacions que segueixen a una catàstrofe o emergència, i, en l'article 66, crea la Comissió Interdepartamental per al Seguiment i la Coordinació de la Postemergència. Ambdós òrgans de coordinació estan desenvolupats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i la Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.  
Per tot això, i en virtut del que disposa l'article 28.c, en relació amb l'article 12.2, ambdós de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, amb la deliberació prèvia, en la reunió de 26 d'octubre de 2018,  
  
ACORDA  
  
Primer  
De conformitat amb la Resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, i amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desplegar-se per a aconseguir la tornada a la normalitat, com més prompte millor, de totes les zones que es van veure afectades pel temporal de pluges, tempestes i fenòmens costaners a què es refereix aquest acord.  
  
Segon  
S'estableix un termini de 45 dies, comptats des de l'endemà de la publicació d'aquest acord en el Diari Oficial de la Generalitat Valenciana, perquè els municipis afectats puguen presentar les seues estimacions de danys en les infraestructures i béns públics que s'hagen vist afectats, així com, si escau, de les despeses extraordinàries que, amb caràcter urgent, s'han hagut d'efectuar com a conseqüència del temporal, que hauran d'incloure la documentació següent:  
  
a) Memòria valorada de l'estimació de danys, amb la relació detallada de les infraestructures afectades i la seua localització, preferentment cartogràfica.  
b) Declaració que tots els danys s'han produït com a conseqüència del temporal descrit en aquest acord.  
c) Declaració de qualsevol altra ajuda o subvenció rebuda o sol·licitada per a la mateixa finalitat davant d'altres organismes públics o privats o, si és el cas, declaració indicant que no s'ha sol·licitat ni rebut cap altra ajuda.  
d) Informe de l'amplitud del fenomen meteorològic en el terme municipal, amb indicació de la intensitat i el valor total de pluja acumulada.  
Per a dur a terme les corresponents estimacions de danys, els municipis afectats podran comptar amb el suport dels serveis tècnics de la Generalitat i, si és el cas, de les diputacions provincials.  
  
Tercer  
Les sol·licituds presentades per les corporacions locals seran avaluades per l'Oficina Única Postemergència, a la qual correspondrà efectuar una estimació econòmica, que s'elevarà a la Comissió Interdepartamental, per a la seua posterior aprovació pel Consell.  
L'execució de les mesures que corresponguen podrà dur-se a terme mitjançant el procediment d'inversió directa o pel procediment de subvenció.  
Les actuacions que es despleguen a través d'inversió directa podran executar-se per mitjà de l'encàrrec a mitjans propis.  
  
Quart  
Aquest acord, que no té efectes econòmics concrets, ja que aquests seran acordats pel Consell, després de la realització de les actuacions que s'indiquen en l'apartat tercer, produirà efectes des de l'endemà de la seua publicació en el Diari Oficial de la Generalitat Valenciana.  
  
  
València, 26 d'octubre de 2018  
  
La consellera secretària,  
MÓNICA OLTRA JARQUE